PEKING. Druhá časť prostriedkov zo stimulačného plánu v hodnote 4 bilióny jüanov, ktorý Čína prijala minulý rok v novembri, má smerovať najmä na podporu infraštruktúry, informovala v utorok štátna tlačová agentúra Sin-chua.
Na infraštruktúru sa zameriava aj prvá časť stimulačného balíčka v hodnote 100 mld. jüanov, ktorú vláda v Pekingu uvoľnila koncom minulého roka. Investície do infraštruktúry považuje Čína za najefektívnejší spôsob na oživenie hospodárskeho rastu, ktorý v uplynulom roku dosahoval 9 %, čo je najmenej za posledných sedem rokov.
Podľa agentúry Sin-chua čínska Štátna plánovacia a reformná komisia potvrdila, že zo stimulačného balíčka uvoľní ďalších 130 mld. jüanov. Detaily má komisia zverejniť neskôr.